VDSS sodba Pdp 1204/98
Sodna praksa Višjega delovnega in socialnega sodišča, 2000-02-03

Oddelek za individualne in kolektivne delovne spore

odpravnina - upokojitev - zapadlost terjatve - zamudne obresti

Odpravnina ob upokojitvi zapade v plačilo z dnem prenehanja delovnega razmerja delavcu in ne šele z dnem, ko delavec pozove delodajalca na plačilo odpravnine, zato tudi zakonite zamudne obresti tečejo od dneva zapadlosti plačila odpravnine.

Na pravico do odpravnine ne vpliva razlog upokojitve (invalidska, predčasna,..).

Pritožba se zavrne in se potrdi sodba sodišča prve stopnje.

Sodišče prve stopnje je razsodilo, da je tožena stranka dolžna tožeči stranki plačati znesek 156.027,00 SIT z zakonitimi zamudnimi obrestmi od 28.2.1994 dalje do plačila, v 8-ih dneh pod izvršbo. Toženi stranki je naložilo, da je dolžna povrniti tožeči stranki stroške postopka v znesku 26.775,00 SIT in stroške sodnih taks z zakonitimi zamudnimi obrestmi od dneva izdaje sodbe dalje do plačila, v 8-ih dneh pod izvršbo.

Zoper zgoraj navedeno sodbe se v odprtem pritožbenem roku pritožuje tožena stranka iz vseh pritožbenih razlogov, zlasti pa napačne uporabe materialnega prava in predlaga, da pritožbeno sodišče izpodbijano sodbo razveljavi in zadevo vrne sodišču prve stopnje v novo odločanje oz., da sodbo spremeni tako, da toženi stranki naloži, da je dolžna tožeči stranki izplačati glavnico in zamudne obresti od glavnice od 10.11.1994 dalje do plačila. Meni, da je sodišče prve stopnje napačno uporabilo določbo 324. člena ZOR in da je tožena stranka res prišla v zamudo šele, ko je prejela poziv na izplačilo dolgovane odpravnine. Meni, da je sodišče tudi napačno interpretiralo določbo Splošne kolektivne pogodbe za gospodarstvo člen 44/3, da podjetje pride v v zamudo zaradi plačila odpravnine ob upokojitvi z dnem, ko se delavec upokoji.

Pritožbeno sodišče je preizkusilo izpodbijano sodbo sodišča prve stopnje v okviru pritožbenih razlogov in pri tem po uradni dolžnosti pazilo na absolutne bistvene kršitve pravil postopka iz 2. odst. 354. člena Zakona o pravdnem postopku (ZPP-77, Ur. l. SFRJ, št. 4/77 - 27/90) in na pravilno uporabo materialnega prava. Ob navedenem preizkusu je ugotovilo, da je sodišče prve stopnje popolno ugotovilo dejansko stanje in na ugotovljeno dejansko stanje pravilno uporabilo materialno pravo ter da sodišče prve stopnje v postopku ni zagrešilo absolutnih bistvenih kršitev pravil postopka, na katere mora pritožbeno sodišče paziti po uradni dolžnosti.

Zmotno je pravno naziranje tožene stranke, da je le-ta prišla v zamudo šele z dnem, ko jo je tožnica pozvala na plačilo odpravnine ob upokojitvi. Tožena stranka je gospodarski subjekt in zato zanjo veljajo določbe Splošne kolektivne pogodbe za gospodarstvo, v spornem obdobju SKPG-93 (Ur. l. RS, št. 39/93), ki je v 44. členu tč. 3 določala, da delavcu pripada ob upokojitvi odpravnina v višini treh povprečnih mesečnih neto plač v gospodarstvu Republike Slovenije za pretekle tri mesece oz. v višini treh povprečnih mesečnih neto plač delavca za pretekle tri mesece, če je to za delavca ugodneje. Navedena določba je popolna in sicer določa tako višino odpravnine ob upokojitvi, kot tudi zapadlost odpravnine ob upokojitvi.

Zato ni potrebno uporabljati določb drugih prepisov, temveč le določbe SKPG-93. Tožena stranka je bila tako tožnici ob upokojitvi dolžna izplačati odpravnino, na izplačilo katere ne vpliva ekonomsko stanje delodajalca. Odpravnina pripada delavcu ob upokojitvi, ne glede na to, ali se ta pravica posebej opredeli v sklepu o prenehanju delovnega razmerja ali ne, prav tako pa na to pravico nima vpliva razlog upokojitve. Pomembno je le dejstvo, da delavcu preneha delovno razmerje zaradi upokojitve.

Zahtevek za izplačilo odpravnine, ki ga je dne 10.11.1994 tožnica naslovila na toženo stranko tudi ne predstavlja izjave o odpovedi zamudnim obrestim za čas od 28.2.1994 do 10.11.1994, kot to zatrjuje tožena stranka. Zato je sodišče prve stopnje pravilno uporabilo materialno pravo, ko je tožnici poleg odpravnine ob upokojitvi prisodilo tudi zahtevane zamudne obresti od prenehanja delovnega razmerja dalje, ko je odpravnina zapadla v plačilo.

Glede na navedeno je pritožbeno sodišče pritožbo zavrnilo kot neutemeljeno in potrdilo izpodbijano sodbo sodišča prve stopnje.

Določbe ZPP/77 je pritožbeno sodišče uporabilo na podlagi 1. odst. 4. člena Ustavnega zakona za izvedbo Temeljne ustavne listine o samostojnosti in neodvisnosti Republike Slovenije (Ur. l. RS, št. 1/91-I in 45/I/94).

ZOR člen 324. ZPP (1977) člen 354, 354/2. SKPG-93 člen 44, 44-3.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.